Informatīvais ziņojums

“Par Eiropas Savienības Vispārējo lietu padomes 2021. gada 23. februāra sanāksmē izskatāmajiem jautājumiem”

**Eiropas Savienības Ministru padomes sanāksmes darba kārtība**

2021. gada 23. februārī videokonferences formātā notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. 25.-26.februāra Eiropadomes sanāksmes sagatavošana;
2. ES-Apvienotās Karalistes (AK) attiecības – aktuālā situācija;
3. Konference par Eiropas nākotni;
4. Eiropas demokrātijas rīcības plāns.
5. **Gatavošanās 25.-26.februāra Eiropadomes sanāksmei**

Saskaņā ar izplatīto darba kārtības projektu, Eiropadomē plānoti 4 jautājumu bloki:

(1) Covid-19 epidemioloģiskā situācija un pasākumu koordinācija;

(2) ES izturētspēja veselības nozarē;

(3) ES drošības un aizsardzības politikas stiprināšana;

(4) ārējās attiecības - ES attiecības ar dienvidu kaimiņu reģionu.

*Ir izstrādāta arī atsevišķa nacionālā pozīcija par 25. – 26. februāra ārkārtas Eiropadomē izskatāmajiem jautājumiem.* .

1. **ES-AK attiecības – aktuālā situācija**

No 2021. gada 1. janvāra ES-AK attiecību juridisko pamatu veido AK Izstāšanās no ES līgums, kā arī trīs līgumi, par kuriem puses vienojās pagājušā gada nogalē: ES-AK Tirdzniecības un sadarbības līgums; ES-AK Līgums par drošības procedūrām klasificētās informācijas apmaiņai un aizsardzībai; AK valdības un EURATOM Līgums par sadarbību kodolenerģijas drošā izmantošanā miermīlīgiem mērķiem.

Saskaņā ar pieņemtajiem lēmumiem līgumi no 1. janvāra tiek piemēroti provizoriski, kamēr līgumus nav ratificējis Eiropas Parlaments. Provizoriskās piemērošanas termiņš ir 28. februāris, taču Eiropas Komisija (EK) nākusi klajā ar priekšlikumu provizoriskās piemērošanas termiņu pagarināt līdz 30. aprīlim, lai nodrošinātu līgumu autentiskus tulkojumus visās ES oficiālajās valodās. Provizoriskās piemērošanas termiņa pagarināšanai ir nepieciešams ES-AK Partnerības padomes lēmums.

Līgumu piemērošanas procesā starp ES un AK jau ir radušies vairāki pretrunīgi jautājumi. Lielu rezonansi guvis EK 29. janvāra vēlāk atsauktais lēmums COVID-19 vakcīnu eksporta kontroles nolūkos “iedarbināt” Izstāšanās līguma Ziemeļīrijas protokola 16. pantu, kas ļauj pusēm veikt vienpusējus pasākumus, lai novērstu nopietnas ekonomiskas, sociālas vai vides grūtības. Šis EK lēmums raisīja sašutumu kā Ziemeļīrijā un Lielbritānijā, tā arī Īrijā. AK uzskata, ka notikušais ir nopietni iedragājis uzticību protokola darbībai un Īrijas salas kopienu atbalstu tam. Situācijas stabilizēšanai AK izvirzīja ES vairākas prasības, t.sk. pagarināt protokolā minētos pārejas periodus (tie tikta pieņemti, lai dotu laiku pilnībā ieviest protokolu). Jautājums tiks risināts Apvienotajā komitejā, kas uzrauga Izstāšanās līguma ieviešanu. Vienlaikus EK ir informējusi dalībvalstis, ka neplāno piekāpties AK prasībām, jo problēmu primārais cēlonis ir breksits un tā radītās sekas, ne protokols. EK uzskata, ka protokols nav pārskatāms, taču EK apņemas sadarboties ar AK protokola ieviešanā.

Savukārt piecas ES dalībvalstis – Bulgārija, Rumānija, Slovēnija, Lietuva un Igaunija – ir aktualizējušas vienlīdzīgas attieksmes jautājumu saistībā ar AK noteikto maksu par darba vīzas pieteikumiem. Eiropas Sociālā harta nosaka, ka līgumslēdzējpuse samazina vai atceļ nodevas par citu līgumslēdzējpušu pilsoņu darba vīzu pieteikumiem. Eiropas Sociālajai hartai ir divas versijas – 1961.gada un pārskatītā 1996.gada versija. Minētie noteikumi par nodevu samazināšanu vai atcelšanu ir identiski abās. Tomēr AK, pamatojoties uz ES-AK Tirdzniecības un sadarbības līgumā ietvertu zemsvītras atsauci, ka AK saistoša ir tikai Eiropas Sociālās hartas 1961. gada versija, lēmusi samazināt šo nodevu tikai tām valstīm, kas tāpat kā AK ir ratificējušas 1961.gada versiju, bet valstīm, kā piecas minētās ES dalībvalstis, kas ratificējušas tikai 1996.versiju, to nepiemēro. Minētās dalībvalstis aicinājušas EK risināt šo jautājumu ES-AK Partnerības padomē.

**Latvijas nostāja:**

* Latvija uzsver, ka abām pusēm jānodrošina precīza līgumu ieviešana – gan Izstāšanās līguma, t.sk. Ziemeļīrijas protokola, gan ES-AK nākotnes attiecību līgumu. Visas domstarpības jārisina līgumos paredzētajās ieviešanas uzraudzības struktūrās.
* Latvija atbalsta ES-AK līgumu provizoriskās piemērošanas pagarināšanu līdz tiks pabeigta līgumu autentifikācija visās ES oficiālās valodās.
* Latvija atbalsta EK piedāvāto pieeju Ziemeļīrijas protokola jautājuma risināšanai, t.i., nepagarināt protokolā noteiktos pārejas periodus, bet gan sadarboties ar AK protokola ieviešanā.
* Latvija arī uzsver nepieciešamību nodrošināt vienlīdzīgu attieksmi pret visiem ES pilsoņiem.

*Detalizēta Latvijas nostāja atspoguļota 2020.gada 28.decembra pozīcijā Nr. 1 “Par Eiropas Savienības un Lielbritānijas un Ziemeļīrijas Apvienotās Karalistes vienošanos par nākotnes attiecībām” un 2020. gada 11. februāra pozīcijā Nr. 1 “Par Latvijas interesēm Eiropas Savienības mandātā sarunām ar Apvienoto Karalisti par nākotnes attiecībām”.*

1. **Konference par Eiropas nākotni**

Š.g. 29.janvārī Portugāles prezidentūra nāca klajā ar labotu Padomes mandātu Konferences vadības formātam. Priekšlikums paredz virkni izmaiņu:

1. Konferences vadība – no viena/-as vadītāja/-as pārietu uz trīsdaļīgu vadību, kas sastāvētu no Padomes vadītāja, Eiropas Parlamenta (EP) prezidenta un EK prezidentes.
2. Sākotnēji paredzētā Vadības padome būtu pārveidota par Izpildpadomi.
3. Trīspusējais modelis tiktu piemērots arī Izpildpadomei.
4. Eiropas Savienības parlamentu komiteju konferences par Savienības lietām (COSAC) tiek saglabāta novērotāja loma.
5. Izpildpadome var arī uzaicināt pārstāvjus no Eiropas iestādēm, kā arī citām struktūrām vai grupām, kas piedalās konferencē (jo īpaši Eiropas Reģionu komitejas un Eiropas Ekonomikas un Sociālo lietu komitejas (CoR/EESC)), ierobežotā skaitā, vajadzības gadījumā novērotāja statusā.
6. Vienprātība būs konferences galvenā lēmumu pieņemšanas metode.

Padomes labotais mandāts Konferences vadības sarunām tika apstiprināts š.g. 3.februārī. Šobrīd vēl turpinās sarunas starp institūcijām un dalībvalstīm par Konferences vadību, bet nav panākta vienošanās, kā rezultātā formālā Konferences uzsākšana vēl nav iespējama.

**Latvijas nostāja:**

* Latvija atbalsta Padomes laboto mandātu. Aicinām vienoties par konferences vadību, lai pēc iespējas ātrāk varētu uzsākt konferences darbu.

*Ir spēkā Latvijas Republikas Nacionālā pozīcija Nr. 1 “Par Konferenci par Eiropas nākotni”, kas apstiprināta Ministru kabinetā 2020. gada 21. janvārī.*

1. **Eiropas demokrātijas rīcības plāns (EDAP)**

VLP plānota dalībvalstu viedokļu apmaiņa par EDAP. Līdzšinējās diskusijas darba grupu līmenī ļauj secināt, ka dalībvalstis augstu novērtē un atbalsta EDAP, kā arī vēlas sadarboties ar EK tālākā darbā. Vienlaikus dalībvalstis aicina EK priekšlikumus samērot ar nacionālo kompetenču respektēšanu, īpaši vēlēšanu jautājumā.

Plāna ietvaros paredzētie konkrētie likumdošanas priekšlikumi par politisko reklāmu transparenci, kā arī par skaidrākiem nosacījumiem Eiropas politisko partiju finansējumam, nepieļaujot ārējo finansējumu, gaidāmi š.g. 3. ceturksnī. Ar plānu saistītā Prakses kodeksa dezinformācijas ierobežošanai (*Code of Practice)* pārskats un vadlīnijas tā stiprināšanai gaidāmas š.g. aprīlī.

Rīcības plāna mērķis ir stiprināt dalībvalstu noturību pret demokrātijas izaicinājumiem, pievēršoties sekojošiem problēmjautājumiem:

* veicināt brīvas un godīgas vēlēšanas un spēcīgu demokrātisko līdzdalību
* atbalstīt mediju brīvību un plurālismu, un
* apkarot dezinformāciju.

Rīcības plānā ir paredzētas konkrētas darbības, kas ir aktuālas arī Latvijā:

* + politisko partiju finansēšanas noteikumu pārskatīšana un regulējuma izstrāde, kas nodrošinātu politiskās reklāmas pārredzamību,
  + vēlēšanu infrastruktūras aizsardzība pret kiberuzbrukumiem,
  + iedzīvotāju iesaiste politikas veidošanā un pārredzamība,
  + naida runas apkarošana,
  + iekļaujošāku sabiedrību stiprināšana,
  + pilsoniskās sabiedrības stiprināšana un finansiālais atbalsts tai,
  + mediju brīvība un plurālisms,
  + žurnālistu drošība un dezinformācijas apkarošana.

Apņemšanās ievērot demokrātiju ir viens no ES pastāvēšanas galvenajiem pīlāriem. Ir nepieciešama saskaņota pieeja ES iekšējās un ārējās darbībās, lai ES varētu kalpot par piemēru tam, kā risināt pasaules mēroga problēmas digitālās pārveides laikmetā. Rīcības plāns kopā ar jauno Eiropas tiesiskuma mehānismu, jauno stratēģiju Pamattiesību hartas piemērošanas stiprināšanai, Digitālo pakalpojumu tiesību aktu, Rīcības plānu, lai atbalstītu mediju un audiovizuālās nozares atveseļošanos un transformāciju, 2020.gada ziņojumu par ES pilsonību, kā arī pasākumu kopumu, kas pieņemts, lai veicinātu un aizsargātu līdztiesību visā ES, būs nozīmīgs ieguldījums, lai Eiropas demokrātija stātos pretī digitālā laikmeta izaicinājumiem. Rīcības plānā ierosināto pasākumu kopuma pakāpeniska īstenošana nodrošinās, ka Eiropai būs spēcīgāks demokrātiskais pamats, lai risinātu arī ekonomikas, klimata un veselības aprūpes krīžu problēmas.

*Prakses kodekss dezinformācijas ierobežošanai*

Kopš 2018. gada 26. aprīļa ir spēkā Prakses kodekss dezinformācijas ierobežošanai (*Code of Practice on Disinformation*), kas ietver plašu saistību klāstu, lai cīnītos pret dezinformāciju tiešsaistē. Kodekss ir nesaistošs nolīgums starp *Google*, *Facebook*, *Twitter*, *Mozilla* un *Microsoft*, kā arī vairākām tiešsaistes reklāmas kompāniju asociācijām, lai noteiktu darbības, ko varētu veikt, lai risinātu problēmas saistībā ar dezinformāciju tiešsaistē. Prakses kodekss dezinformācijas ierobežošanai pašreizējā veidolā vairs nav uzskatāms par adekvātu. 2020. gadā publicēti vairāki tā izvērtējumi, kas norāda uz būtiskiem trūkumiem. 2020. gada decembrī publicētajā Eiropas Demokrātijas rīcības plānā iezīmēts, ka EK plāns ir nevis no pašu regulatīvā Kodeksa atteikties, bet to stiprināt, pilnveidojot par ES regulētu sistēmu. Šajā nolūkā šogad EK pieņems norādījumus (*guidance*) tiešsaistes platformām, kas pastiprinās tām izvirzītās prasības un ieviesīs stingrāku pārraudzību.

**Latvijas nostāja:**

* Latvija augsti novērtē Rīcības plānu un esam konsekventi šos jautājumus uzrunājuši ES līmenī.
* Latvija atzinīgi vērtē Rīcības plānā ietverto pasākumu kopumu, kas koncentrējas uz demokrātijas stiprināšanu.
* Svarīgi turpināt atbalstīt arī demokrātijas stiprināšanu visā pasaulē, kas ir viens no ES ārējās darbības pamatprincipiem.
* Būtiski, lai ES dalībvalstis būtu iesaistītas un tiktu informētas par progresu Rīcības plāna ieviešanā.

**2. Latvijas delegācija ES Vispārējo lietu padomes 2021. gada 23. februāra sanāksmē**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Astra Kurme, valsts sekretāra vietniece Eiropas lietās, Eiropas Savienības direkcija;

Mārtiņš Klīve, direktors, ES koordinācijas un politiku departaments;

Māra Šteinberga, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā;

Reinis Virsis-Šneiders, trešais sekretārs, Vispārējo un institucionālo lietu nodaļa.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andris Pelšs

R. Virsis-Šneiders, 67016258

reinis.virsis@mfa.gov.lv